用廣陳君以畫徵題
作者：張衡
朝代：宋

paragraphs: 陳君昨從江右歸，元龍豪氣如虹霓。
清晨訪我敘契闊，手持錦軸徵余題。
遠山近山凡幾簇，三兩人家住溪曲。
酒旗摇曳朝日晴，漁舟來往煙波綠。
屬玉鵁鶄聚暖沙，疏籬老屋带煙霞。
竹邊有客燒新笋，林下何人掃落花。
景趣無窮來宛轉，一抹嵐光見平遠。
斯圖精緻非尋常，妙筆原知歸北苑。
君家舊住橋子東，森森喬木含清風。
潁川世系年應遠，使節勳名孰與同。
君視黄金猶土苴，好畫如逢不論價。
何當乘興去相尋，索看新收古名畫。